Luomu on lyhenne sanasta luonnonmukainen. Luomupuuvilla on siis luonnonmukaisesti viljeltyä puuvillaa. Puuvillan luonnonmukaisilla viljelymenetelmillä pyritään vähentämään toiminnan aiheuttamia ympäristövaikutuksia. Luomupuuvillan tuotantoprosessissa ei esimerkiksi käytetä haitallisia keinotekoisia lannoitteita tai torjunta-aineita, ja sen kasvatuksessa pyritään ylläpitämään luonnon monimuotoisuutta sekä maaperän hedelmällisyyttä.  GOTS eli Global Organic Textile Standard on maailmanlaajuinen sosiaalisen ja ympäristövastuun standardi, joka voidaan myöntää ainoastaan luonnonmukaisesti viljellyille kuiduille. Se keskittyy raaka-aineen viljelyn jälkeisiin vaiheisiin kuidun prosessoinnista lopputuotteen valmistukseen. GOTS-sertifioitujen tuotteiden tuotantoprosessin on täytettävä standardin mukaiset vastuullisuusvaatimukset, joihin kuuluvat muun muassa kemikaalikuorman hallinta sekä työntekijöiden oikeuksien toteutuminen.